नई दिल्ली,18 नंवबर. भारत की सर्वोच्च वरीयता प्राप्त महिला बैडमिंटन खिलाड़ी सायना नेहवाल हांगकांग ओपन बैडमिंटन टूर्नामेंट के क्वार्टर फाइनल में शुक्रवार को हार गईं. पुरुष वर्ग में गुरुसाई दत्त की भी चुनौती समाप्त हो गई है. सायना को डेनमार्क की खिलाड़ी टिने बायून ने हराया. सातवीं वरीयता प्राप्त टिने ने चौथी वरीयता प्राप्त सायना को 21-16, 21-15 से मात दी. यह मुकाबला 29 मिनट तक चला.
इन दो दिग्गज खिलाडिय़ों के बीच यह चौथा मुकाबला था. टिने ने इसमें से तीन बार बाजी मारी है. इस वर्ष टिने के हाथों सायना की यह दूसरी हार है. जून में इंडोनेशिया ओपन में टिने ने सायना को हराया था.गुरुसाई को पुरुष एकल के क्वार्टर फाइनल में टूर्नामेंट के दूसरी वरीयता प्राप्त चीनी खिलाड़ी लोंग चेन ने हराया. लोंग ने यह मैच 21-13, 23-21 से जीता. यह मुकाबला 44 मिनट चला.
awa_Deva awa_Deva